Vir weke reeds soek ek na ’n stel oorfone en ’n spesifiek sonbril van my. In ’n poging om dit te probeer opspoor, het ek reeds die huis van hoek tot kant omgedolwe, my handsakke gefynkam en selfs ’n beloning uitgeloot aan die gesinslid wat enige van die twee artikels opspoor. Alles sonder sukses.
Soms voel ’n situasie te “onbelangrik of selfs belaglik” om God daaroor te raadpleeg. Die waarheid is egter dat sy hand beweeg word deur ’n hart vol geloof. As iets vir ons belangrik is, is dit vir Hom belangrik omdat ons vir Hom belangrik is.
God is groot. Hy beskik oor al die wêreld se krag, roem, glans en majesteit. Hy regeer oor alles. Tog het Hy tyd uitgeneem om my te help soek na iets so “onbelangrik” soos ’n sonbril en oorfone!